Ábɛ́də́ lə́ ńkúkúmá díé, Sédésias a ngábə́ ókalǎ bisəb məwóm mə́bɛ̄ ai m̀bɔ́g, ńdɔ a ngádzóe á táŋ mim̀bú awômo ai m̀bɔ́g á Yērúzalɛm. Nyiá á ngābə́ dzwé nâ Hamutal, ngɔn Yirmeyahu e tɔá byálí byali yǎ Livna. 2Ńdɔ a ngábɔ é dzóm é nə́ ábē á mís mə́ Ńtondôbə anə́ ḿból fə Yoákim nyé a ngábɔ. 3É mam mə́ ngábɔban á Yērúzalɛm ai á Yúda mə́ ngáhali olún Ńtondôbə, a kələ kwí anə́ á ngātsídan bɔ́ á mís móé. Ńdɔ Sédésias a ngábɛn edzóē ńkúkúmá yǎ Babilón. 4Á ḿbū ébulú yā édzōē dzíé, ngɔn awômo e tɔ̄á mə̄lú áwômo, ńdɔ Nabukodonosor, ǹkúkúmá yǎ Babilón, á ngāzu tsǎg Yērúzalɛm bitá ai ǹkán bítá wóé ósə, ńdɔ a ngávul ńkān á ńsəŋ tísɔn, a man dzɔ dili ai mod ebé ńkɔ̄dɔ̄ná. 5Tísɔn é ngádiliban nálā a kələ kwí á ḿbū áwômo ai m̀bɔ́g yā édzōē ńkúkúmá Sédésias. 6A ngɔn nyina, e tɔ̄á mə̄lú ébǔl, hála zie e kwí yǎ á tísɔn ákyāí yə̄ naa tɔ́ miǹkúkúmá mí bod mí ńtɔ̄á təge ai dzóm yā ádī, 7ńdɔ̄ bə́ ngátúb álɔ́ŋ á tísɔn. Ńdɔ bod bítá bə́sə̄ bə́ ngáman túb ai alú ásə, bə́ kódó á tísɔn, bə́ kíí á ḿbɛ̄ yā á zāŋ mim̀fim míbɛ̄, babi ai ngádan ǹkúkúmá. Bəkaldéan bə́ diligi tísɔn, ńdɔ̄ bə́ ngayəm zěn Âraba. 8Ńdɔ miǹkunda bəzimbi Bəkaldéan mí ngákə̄ myátsídan bɔ́, bə́ kə́ kpǎn Sédésias á ḿbómbō sí yā Yeriko, é vóm bəzimbi bóé bə́sə̄ bə́ ngádzóge nyé, bə́ mān túb. 9Ńdɔ̄ bə́ ngábi ǹkúkúmá ńkōm, bə́ kə́ ai nyé á Rivla, á ńnam Hamat, ábə ǹkúkúmá yǎ Babilón, ńdɔ a ngátə́bə étīē yā ndá mədzó. 10Ńdɔ ǹkúkúmá yǎ Babilón a ngáman tsíg bɔ́n bə́ Sédésias kíŋ á mís móé étē, a mǎn fə tsíg bitɔŋ míńtómbā yā Yúda bísə dzam də́dā á Rivla. 11Ńdɔ a ngáman twí Sédésias mís, a tíndí nyē ai mə̄súŋ mə́ ékie. Ńdɔ ǹkúkúmá yǎ Babilón á ngākə ai nyé á Babilón, a fudí nyē á nim̀bog a kələ kwí ábǒg áwú díé. 12Á ngɔn tána é tɔá mə̄lú áwômo, ḿbú áwômo ai ebulú yā édzōē Nabukodonosor, ǹkúkúmá yǎ Babilón, ńdɔ Nebuzaradân, ǹdzóe bənɔ́ni bəzimbi, mod yǎ ndá étē ábə ǹkúkúmá yǎ Babilón, á ngānyián á Yērúzalɛm.